
Στενά του Ορμούζ: Βυθίστηκε πλοίο μεταφοράς εμπορευματοκιβωτίων – Δεύτερο σκάφος βυθίζεται


Πλοίο μεταφοράς εμπορευματοκιβωτίων βυθίστηκε την Τετάρτη κοντά στα Στενά του Ορμούζ, αφού δέχθηκε πλήγμα από βλήμα, ενώ την ίδια ώρα ένα δεύτερο πλοίο μεταφοράς χύδην ξηρού φορτίου βυθίζεται σε ξεχωριστό περιστατικό στην ίδια περιοχή, σύμφωνα με πηγές ναυτιλιακής ασφάλειας.
Το πλοίο GFS Pride, υπό σημαία Σιγκαπούρης και χωρητικότητας 2.824 TEU, βυθίστηκε μετά το πλήγμα. Στα social media κυκλοφορούν βίντεο από ιρανικές πηγές, που φέρονται να απεικονίζουν το σκάφος. Δεν κατέστη άμεσα εφικτή η επικοινωνία με τη διαχειρίστρια εταιρεία του πλοίου, GFS Ship Management FZE, η οποία εδρεύει στα Ηνωμένα Αραβικά Εμιράτα.
Σε ξεχωριστό περιστατικό, το πλοίο Cape Dao, υπό σημαία Αντίγκουα και Μπαρμπούντα, βυθίζεται κοντά στα στενά, αφού είχε πληγεί από βλήμα στις 23 Σεπτεμβρίου. Ούτε σε αυτή την περίπτωση κατέστη δυνατή η άμεση επικοινωνία με τη διαχειρίστρια εταιρεία, Peonies Shipmanagement FZE, που επίσης εδρεύει στα Ηνωμένα Αραβικά Εμιράτα.





Κακοκαιρία: Κλειστά ξανά τα σχολεία τη Πέμπτη σε Ρόδο και Εύβοια – Σε εξέλιξη έλεγχοι για ζημιές


Για δεύτερη συνεχόμενη ημέρα θα μείνουν κλειστά αύριο, Πέμπτη 15 Οκτωβρίου, τα σχολεία στη Ρόδο, με τον δήμαρχο Αλέξανδρο Κολιάδη να παρατείνει την αναστολή λειτουργίας σε όλες τις βαθμίδες, προκειμένου να ολοκληρωθούν οι έλεγχοι και να καταγραφούν οι ζημιές από τα ακραία καιρικά φαινόμενα. Ανάλογες αποφάσεις ελήφθησαν και σε δήμους της Εύβοιας.
Ρόδος: Σε αναστολή όλες οι σχολικές μονάδες του Δήμου
Η αναστολή αφορά το σύνολο των σχολικών μονάδων σε κάθε Δημοτική Ενότητα του νησιού, ενώ επεκτείνεται και στις Μονάδες Προσχολικής Αγωγής, τα Ειδικά Σχολεία, τα ΚΔΑΠ, τις αθλητικές εγκαταστάσεις, το Δημοτικό Ωδείο και τα εργαστήρια του Δήμου.
Όπως εξηγεί η δημοτική αρχή, ο χρόνος κρίθηκε απαραίτητος ώστε τα συνεργεία να ελέγξουν διεξοδικά σχολικά κτήρια, προαύλια και λοιπές εγκαταστάσεις και να αποτυπώσουν τις φθορές. Στόχος είναι η ασφαλής επιστροφή μαθητών και εκπαιδευτικών και η ομαλή επανέναρξη των δραστηριοτήτων.
Εύβοια: Τρεις δήμοι διατηρούν κλειστά τα σχολεία
Στον Δήμο Μαντουδίου – Λίμνης – Αγίας Άννας, ο δήμαρχος Γιώργος Τσαπουρνιώτης αποφάσισε να παραμείνουν κλειστά όλα τα σχολεία Δευτεροβάθμιας Εκπαίδευσης, καθώς η κατάρρευση τμήματος της Εθνικής Οδού Χαλκίδας – Ιστιαίας, στο σημείο μεταξύ Προκοπίου και Μαντουδίου, έχει καταστήσει τη μετακίνηση προς τις σχολικές μονάδες εξαιρετικά επικίνδυνη. Η απόφαση ελήφθη στο πλαίσιο των συνεχιζόμενων ισχυρών βροχοπτώσεων, καταιγίδων και θυελλωδών βορειοανατολικών ανέμων.
Την ίδια ώρα, ο δήμαρχος Διρφύων – Μεσσαπίων, Αντώνης Σπυρόπουλος, αποφάσισε τη διακοπή μαθημάτων σε Νηπιαγωγεία, Δημοτικά, Γυμνάσια και Λύκεια, καθώς και στον Παιδικό και Βρεφονηπιακό Σταθμό και στο ΚΔΑΠ-ΑΜΕΑ του Δήμου, λόγω των επικίνδυνων καιρικών συνθηκών.
 





Δικαστική νίκη για CNN, MS NOW και Politico – Διατηρούν την πρόσβαση στον Λευκό Οίκο


Ο ομοσπονδιακός δικαστής Τίμοθι Κέλι αποφάνθηκε υπέρ των τριών αμερικανικών μέσων ενημέρωσης, επιτρέποντας στους δημοσιογράφους τους να συνεχίσουν να εισέρχονται στον Λευκό Οίκο όσο εκκρεμεί η δικαστική τους προσφυγή κατά της κυβέρνησης Τραμπ. 
Σύμφωνα με το Bloomberg, ο Κέλι — διορισμένος από τον ίδιο τον Τραμπ — έκρινε ότι τα μέσα έχουν σοβαρές πιθανότητες να δικαιωθούν στην κύρια δίκη και ότι η ζημία από τον αποκλεισμό τους υπερτερεί των επιχειρημάτων της κυβέρνησης περί εθνικής ασφάλειας. Μάλιστα, αμφισβήτησε ευθέως την αιτιολόγηση του Λευκού Οίκου, επισημαίνοντας ότι δεν προκύπτουν ουσιαστικά στοιχεία που να αποδεικνύουν πως η παρουσία των συγκεκριμένων δημοσιογράφων συνιστούσε απειλή για την εθνική ασφάλεια ή την προστασία κυβερνητικών αξιωματούχων.
«Είναι εντυπωσιακό ότι σχεδόν κανένα στοιχείο της δικογραφίας δεν εξηγεί ή δικαιολογεί την απαγόρευση από την άποψη της εθνικής ασφάλειας», ανέφερε χαρακτηριστικά στην απόφασή του.
Πώς ξεκίνησε η αντιπαράθεση
Στις 18 Σεπτεμβρίου, ο Αμερικανός πρόεδρος ανακοίνωσε μέσω κοινωνικών δικτύων ότι απαγορεύει την πρόσβαση στον Λευκό Οίκο στους δημοσιογράφους των CNN, MS NOW και Politico, επικαλούμενος την αρνητική, κατά την άποψή του, κάλυψη της κυβέρνησής του. Τα τρία μέσα προσέφυγαν στη Δικαιοσύνη, υποστηρίζοντας ότι η απόφαση παραβιάζει την Πρώτη Τροπολογία του αμερικανικού Συντάγματος, που προστατεύει την ελευθερία του λόγου και του Τύπου, καθώς και την Πέμπτη Τροπολογία, η οποία κατοχυρώνει το δικαίωμα σε νόμιμη διαδικασία.
Ο Κέλι έκρινε ότι οι προσφεύγοντες είναι πιθανό να δικαιωθούν και στα δύο σκέλη της υπόθεσης. Ιδιαίτερη βαρύτητα απέδωσε στο γεγονός ότι ο Τραμπ επικαλέστηκε αρχικά τη δημοσιογραφική στάση των μέσων και όχι ζητήματα εθνικής ασφάλειας, τα οποία προβλήθηκαν εκ των υστέρων από την κυβέρνηση ως βασική δικαιολογία του αποκλεισμού. «Είναι πιθανό οι ενάγοντες να επιλέχθηκαν από τον πρόεδρο Trump για ανάκληση της πρόσβασής τους επειδή θεωρεί ότι η κάλυψη του ίδιου και της κυβέρνησής του είναι γενικά ανακριβής και μεροληπτική», σημείωσε, χαρακτηρίζοντας την πρακτική παράνομη διάκριση με βάση την εκφραζόμενη άποψη.
Παραμένουν στον Λευκό Οίκο μέχρι την εκδίκαση
Η απόφαση διατηρεί την πρόσβαση των δημοσιογράφων καθ’ όλη τη διάρκεια της δικαστικής διαδικασίας, εκτός εάν τροποποιηθεί κατόπιν έφεσης. Ο Κέλι απέρριψε επίσης το αίτημα της κυβέρνησης να ανασταλεί η ισχύς της απόφασής του ενόψει ενδεχόμενης προσφυγής σε ανώτερο δικαστήριο.
Το υπουργείο Δικαιοσύνης δεν είχε γνωστοποιήσει άμεσα εάν θα ασκήσει έφεση, ενώ ο Λευκός Οίκος δεν απάντησε σε αίτημα του Bloomberg για σχολιασμό. Ο Θέοντορ Μπούτρους, δικηγόρος των τριών μέσων, χαρακτήρισε ιδιαίτερα σοβαρές τις συνέπειες της απαγόρευσης για τους πελάτες του, την Πρώτη Τροπολογία και το αμερικανικό κοινό, χαιρετίζοντας τη δικαστική παρέμβαση.
Δεν είναι η πρώτη φορά που ο Κέλι καλείται να κρίνει ανάλογη υπόθεση: το 2018 είχε διατάξει την αποκατάσταση της πρόσβασης του δημοσιογράφου του CNN Τζιμ Ακόστα στον Λευκό Οίκο, μετά την ανάκληση της διαπίστευσής του από την πρώτη κυβέρνηση Τραμπ. Η νέα απόφαση αποτελεί προσωρινή δικαστική νίκη για τα τρία μέσα ενημέρωσης, χωρίς ωστόσο να κλείνει οριστικά την υπόθεση.





O πρώην επικεφαλής της Shin Bet μηνύει τον Νετανιάχου για δυσφήμιση – «Με κατηγόρησε ψευδώς ότι γνώριζα για την 7η Οκτωβρίου»


Ο πρώην επικεφαλής της Shin Bet, Ρόνεν Μπαρ, κατέθεσε αγωγή ύψους 3 εκατομμυρίων σέκελ (περίπου 1 εκατομμύριο δολάρια) εναντίον του Μπενιαμίν Νετανιάχου, κατηγορώντας τον Ισραηλινό πρωθυπουργό για δυσφήμιση. Σύμφωνα με τον Μπαρ, ο Νετανιάχου τον κατηγόρησε ψευδώς ότι γνώριζε εκ των προτέρων για την επίθεση της 7ης Οκτωβρίου και ότι απέκρυψε σκόπιμα τις σχετικές πληροφορίες.
Ισραηλινά ΜΜΕ μεταδίδουν ότι η αγωγή κατατέθηκε σε Περιφερειακό Δικαστήριο και στρέφεται γύρω από ανάρτηση του Νετανιάχου στην πλατφόρμα X, στην οποία κατηγορούσε τον Μπαρ για «αποτυχίες και εγκλήματα» τη νύχτα της επίθεσης που οργάνωσε η Χαμάς. Ο Μπαρ υποστηρίζει ότι η ανάρτηση εντάσσεται σε μια συντονισμένη προσπάθεια μετατόπισης της ευθύνης για τις αποτυχίες της 7ης Οκτωβρίου από τον πρωθυπουργό προς τον ίδιο και τις υπηρεσίες ασφαλείας.
Κατά τον Μπαρ, ο Νετανιάχου τον κατηγόρησε ότι εν γνώσει του δεν ενημέρωσε την πολιτική ηγεσία, δεν προειδοποίησε τις IDF και τις τοπικές δυνάμεις ασφαλείας και δεν προχώρησε σε εκκένωση του μουσικού φεστιβάλ Nova. Ο πρώην επικεφαλής της Shin Bet χαρακτηρίζει τους ισχυρισμούς αυτούς «συκοφαντία αίματος» και επισημαίνει ότι η στρατιωτική γραμματεία του πρωθυπουργού λάμβανε ενημερώσεις σε πραγματικό χρόνο εκείνη τη νύχτα.
Η δικογραφία περιγράφει επίσης τις προειδοποιήσεις που, όπως υποστηρίζει ο Μπαρ, απηύθυνε στον Νετανιάχου καθ’ όλη τη διάρκεια του 2023 για την ενίσχυση της Χαμάς, τη διάβρωση της ισραηλινής αποτρεπτικής ισχύος και τον κίνδυνο πολέμου σε πολλαπλά μέτωπα. Αναφέρει μάλιστα ότι είχε εκδώσει «στρατηγική προειδοποίηση πολέμου» αρκετούς μήνες πριν από την 7η Οκτωβρίου.
Σύμφωνα με την αγωγή, ο Νετανιάχου αγνόησε τις εκτιμήσεις της Shin Bet, εμπόδισε προτάσεις για επιθετικές επιχειρήσεις και στοχευμένες εξοντώσεις ηγετών της Χαμάς, και ακολούθησε πολιτική «ηρεμίας με κάθε κόστος», επιτρέποντας μεταξύ άλλων τη συνεχή ροή κεφαλαίων από το Κατάρ προς τη Γάζα. Η δικογραφία αναφέρεται σε συνάντηση της 7ης Νοεμβρίου 2022, όπου ο Μπαρ δηλώνει ότι εισηγήθηκε την εξόντωση του ηγέτη της Χαμάς, Γιαχία Σινουάρ, υποστηρίζοντας πως η πρότασή του δεν προωθήθηκε.
Ο Μπαρ συνδέει επίσης τη φερόμενη εκστρατεία εναντίον του με την αντίθεσή του στη χρήση της Shin Bet ως «μυστικής αστυνομικής δύναμης» κατά διαδηλωτών.
Ο Μπαρ παραιτήθηκε τον Ιούνιο του 2025, αναλαμβάνοντας την ευθύνη για την αποτυχία της Shin Bet, και έχει ζητήσει επανειλημμένα τη σύσταση ανεξάρτητης κρατικής εξεταστικής επιτροπής για τα γεγονότα της 7ης Οκτωβρίου. Με την προσφυγή του ζητά από το δικαστήριο να διατάξει τη δημοσιοποίηση σχετικών εγγράφων και πρακτικών συνεδριάσεων που βρίσκονται στην κατοχή του Νετανιάχου, υποστηρίζοντας ότι η αντίθεση του πρωθυπουργού στη σύσταση κρατικής εξεταστικής επιτροπής αποσκοπεί στην απόκρυψη των πραγματικών περιστατικών από την κοινή γνώμη.
Απαντώντας, ο Νετανιάχου κατηγόρησε τον Μπαρ ότι δεν επικοινώνησε μαζί του, παρόλο που είχε διαπιστώσει προειδοποιητικές ενδείξεις τη νύχτα της 7ης Οκτωβρίου. Απέρριψε τον ισχυρισμό του Μπαρ ότι δεν διέθετε τον αριθμό του τηλεφώνου του, επισημαίνοντας ότι θα μπορούσε να είχε χρησιμοποιήσει την «κόκκινη γραμμή» ή να επικοινωνήσει μέσω των πρακτόρων της Shin Bet που ήταν επιφορτισμένοι με την ασφάλειά του. «Πόσες ζωές θα μπορούσαμε να είχαμε σώσει αν είχες τηλεφωνήσει εγκαίρως;», δήλωσε χαρακτηριστικά.





ΕΛΑΣ για καύσιμα: «Επιδότηση για 17 ημέρες – Ακρίβεια για όλο τον χειμώνα»


Σφοδρή επίθεση στην κυβέρνηση για τη διαχείριση του ζητήματος των καυσίμων εξαπέλυσε η ΕΛΑΣ, με ανακοίνωση του Τομέα Ενέργειας & Περιβάλλοντος του κόμματος.
Το κόμμα αμφισβητεί ευθέως την επιλογή της κυβέρνησης να στηρίξει τις τιμές μέσω επιδοτήσεων, αντί να παρέμβει στα υπερβολικά κέρδη που τις διογκώνουν. «Γιατί η κυβέρνηση επιλέγει να επιδοτεί τις τιμές με δημόσιο χρήμα, αντί να περιορίζει και τα υπερβολικά κέρδη που τις επιβαρύνουν;», διερωτάται χαρακτηριστικά, αφήνοντας αιχμές για την απόφαση της Νέας Δημοκρατίας να λάβει νέα μέτρα μετά τις εξαγγελίες Μητσοτάκη για τιμή πετρελαίου «κάτω του 1,75€/λίτρο» — μια τιμή που, όπως σχολιάζει, «ήταν απαράδεκτη για τα νοικοκυριά».
Στη δική της αντιπρόταση, η ΕΛΑΣ ζητά την «έκτακτη φορολόγηση των υπερκερδών των διυλιστηρίων» και την «προσωρινή μείωση του ΕΦΚ», προκειμένου να αντιμετωπιστεί ουσιαστικά η ακρίβεια και να μην περιοριστεί η στήριξη σε ένα βραχύ διάστημα, την ώρα που το κόστος για τα νοικοκυριά συνεχίζεται καθ’ όλη τη διάρκεια του χειμώνα.
Αναλυτικά η ανακοίνωση της ΕΛΑΣ:
Τα κυβερνητικά μέτρα και όσα αποσιωπούν
– Από τις “εύκολες εξαγγελίες” στις κυβερνητικές επιδοτήσεις. Στις 22 Σεπτεμβρίου, το Υπουργείο Οικονομικών απέρριπτε τις προτάσεις της ΕΛΑΣ για φθηνότερα καύσιμα ως “εύκολες εξαγγελίες”, υποστηρίζοντας ότι “ο λογαριασμός δεν βγαίνει”. Σήμερα η κυβέρνηση διευρύνει την παρέμβαση στην αντλία. Τελικά, εύκολη ήταν η απόρριψη των προτάσεων, όχι η ανάγκη εφαρμογής μέτρων.
– 40 λεπτά συνολική έκπτωση, αλλά το πετρέλαιο θέρμανσης αναμένεται στα 1,55€/λίτρο, δηλαδή 40% ακριβότερο από την τιμή που άνοιξε πέρυσι.
– Επιδότηση έως 31 Οκτωβρίου. Και μετά; Η κυβέρνηση ανακοινώνει μέτρα για 17 ημέρες, όταν οι ανάγκες θέρμανσης διαρκούν ολόκληρο τον χειμώνα. Καμία δέσμευση για τις τιμές των επόμενων μηνών.
– Στο diesel και στη βενζίνη, ίδια συνολική έκπτωση με πριν. Τα 20 λεπτά στο diesel και τα 10 λεπτά στην αμόλυβδη ίσχυαν ήδη. Στη βενζίνη, μάλιστα, το κράτος αναλαμβάνει πλέον την έκπτωση που παρείχαν τα διυλιστήρια. Το δημόσιο χρήμα αντικαθιστά την ιδιωτική συνεισφορά, χωρίς πρόσθετο όφελος για τον καταναλωτή.
– Η μεγάλη εκκρεμότητα είναι τα κέρδη των διυλιστηρίων. Η κυβέρνηση επιδοτεί τις υψηλές τιμές, αλλά δεν επιβάλλει δεσμευτικό πλαφόν στα περιθώρια διύλισης ούτε έκτακτη φορολόγηση των νέων υπερκερδών.
Η πρόταση της ΕΛΑΣ
– Πετρέλαιο θέρμανσης με στόχο τα 1,40€/λίτρο.
– Πλαφόν στα περιθώρια διύλισης και έλεγχος των τιμών σε όλη την αγορά.
– Έκτακτη φορολόγηση των υπερκερδών των διυλιστηρίων.
– Προσωρινή μείωση του ΕΦΚ και καθολική ελάφρυνση στην αντλία, με πρόσθετη στήριξη των ευάλωτων.
Το πολιτικό συμπέρασμα
Χαιρόμαστε που η κυβέρνηση κατάλαβε επιτέλους ότι τα 1,75 ευρώ το λίτρο, που ο ίδιος ο Πρωθυπουργός είχε θέσει ως σημείο αναφοράς για το πετρέλαιο θέρμανσης, ήταν απαράδεκτη τιμή για τα νοικοκυριά.
Η κυβέρνηση χαρακτήριζε “εύκολες εξαγγελίες” τις προτάσεις της ΕΛΑΣ. Τώρα αναγνωρίζει την ανάγκη παρέμβασης στην αντλία, αλλά εξακολουθεί να αποφεύγει τη σύγκρουση με τα μεγάλα συμφέροντα της αγοράς καυσίμων.
Το ερώτημα παραμένει: Γιατί η κυβέρνηση επιλέγει να επιδοτεί τις τιμές με δημόσιο χρήμα, αντί να περιορίζει και τα υπερβολικά κέρδη που τις επιβαρύνουν;».





Ελπίδα για τη Δημοκρατία: Η απομάκρυνση Γκιλφόιλ φέρνει στο φως τα αδιέξοδα της κυβέρνησης των «αρίστων»


Σφοδρή επίθεση στην κυβέρνηση εξαπέλυσε το κόμμα της Μαρίας Καρυστιανού με αφορμή την απομάκρυνση της Κίμπερλι Γκιλφόιλ από την αμερικανική πρεσβεία στην Ελλάδα.
Με ανακοίνωσή της, η Ελπίδα για τη Δημοκρατία ζητά από την κυβέρνηση «να δώσει άμεσα πλήρεις και καθαρές εξηγήσεις για τις παρασκηνιακές συμφωνίες και τους χειρισμούς της στη διαχείριση εθνικών συμφερόντων, στην οποία προέβη με ανάμιξη της αποσυρθείσας πρέσβειρας των ΗΠΑ».
Παράλληλα, το κόμμα επισημαίνει ότι η αποκήρυξη της Γκιλφόιλ από τον Τραμπ «φέρνει στην επιφάνεια τα τραγικά αδιέξοδα της εξωτερικής πολιτικής της ελληνικής κυβέρνησης των “αρίστων”».
Αναλυτικά η ανακοίνωση:
«Οι ραγδαίες εξελίξεις γύρω από την απομάκρυνση της πρέσβειρας των ΗΠΑ, Κίμπερλι Γκίλφοϊλ, και η αποκήρυξή της από τον Ντόναλντ Τραμπ φέρνουν στην επιφάνεια τα τραγικά αδιέξοδα της εξωτερικής πολιτικής της ελληνικής κυβέρνησης των “αρίστων”.
Για άλλη μια φορά, η κυβέρνηση του Κυριάκου Μητσοτάκη αποδεικνύεται κατώτερη των περιστάσεων, επενδύοντας το μέλλον της χώρας σε πρόσκαιρες δημόσιες σχέσεις, επικοινωνιακές φούσκες και αμφίβολες για τα εθνικά συμφέροντα συνεργασίες, αντί για μια σοβαρή, θεσμική και εθνικά υπεύθυνη διπλωματία που θα ωφελούσε τη χώρα μας. Η τακτική να στηρίζονται τα εθνικά μας συμφέροντα σε προσωπικά παρασκήνια και πρόσκαιρες πολιτικές επιρροές κατέρρευσε με κρότο.
Η χώρα μας σύρθηκε πίσω από χειρισμούς που την εκθέτουν διεθνώς, ενώ παραμένουν σκότεινα τα αποτελέσματα της υποτιθέμενης “ενεργειακής διπλωματίας” που διαφήμιζε η κυβέρνηση.
Η ελπίδα για τη δημοκρατία απαιτεί από την κυβέρνηση της Ν.Δ. να σταματήσει να κρύβεται.
Να δώσει άμεσα πλήρεις και καθαρές εξηγήσεις για τις παρασκηνιακές συμφωνίες και τους χειρισμούς της στη διαχείριση εθνικών συμφερόντων, στην οποία προέβη με ανάμιξη της αποσυρθείσας πρέσβειρας των ΗΠΑ.
Να ενημερώσει τον ελληνικό λαό για το ποιο είναι το πραγματικό αποτύπωμα αυτής της περιόδου στα εθνικά και ενεργειακά συμφέροντα της πατρίδας μας.
Η εξωτερική πολιτική της χώρας οφείλει να εξυπηρετεί τα εθνικά συμφέροντα και μόνο».





Επιδότηση 40 λεπτά το πετρέλαιο θέρμανσης – Στο 1,55 ευρώ η τελική τιμή


Τα μέτρα στήριξης για τις τιμές των καυσίμων ανακοίνωσαν ο υπουργός Περιβάλλοντος και Ενέργειας, Σταύρος Παπασταύρου, και ο υφυπουργός Εθνικής Οικονομίας και Οικονομικών, Θάνος Πετραλιάς, στο πλαίσιο της εξειδίκευσης των κυβερνητικών παρεμβάσεων. 
1. Οι νέες επιδοτήσεις
Από τις 15 έως και τις 31 Οκτωβρίου ενεργοποιούνται τρεις κρατικές επιδοτήσεις, οι οποίες εφαρμόζονται απευθείας στην τιμή πώλησης, χωρίς αιτήσεις ή εισοδηματικά κριτήρια:
 
	20 λεπτά ανά λίτρο στο πετρέλαιο θέρμανσης
	15 λεπτά ανά λίτρο στο πετρέλαιο κίνησης (diesel)
	10 λεπτά ανά λίτρο στην αμόλυβδη βενζίνη 95 οκτανίων (από τις 17/10)

Το κόστος των τριών παρεμβάσεων για το δεύτερο δεκαπενθήμερο του Οκτωβρίου ανέρχεται σε 46 εκατ. ευρώ.
Eκπτώσεις των διυλιστηρίων
Στην κρατική επιδότηση προστίθενται οι εκπτώσεις των εταιρειών διύλισης, διαμορφώνοντας το συνολικό όφελος:
 
	Καύσιμο Κράτος Διυλιστήρια Συνολική μείωση
	Πετρέλαιο θέρμανσης 20 λεπτά 20 λεπτά 40 λεπτά/λίτρο
	Diesel κίνησης 15 λεπτά 5 λεπτά 20 λεπτά/λίτρο
	Αμόλυβδη 95 10 λεπτά — 10 λεπτά/λίτρο

Το κράτος και τα διυλιστήρια απορροφούν από κοινού 40 λεπτά από κάθε λίτρο πετρελαίου θέρμανσης και 20 λεπτά από κάθε λίτρο diesel κίνησης.
3. Πετρέλαιο θέρμανσης: Από το 1,95 ευρώ στο 1,55 ευρώ.
Το πετρέλαιο θέρμανσης αναμένεται να ξεκινήσει να διατίθεται με μέση τιμή περίπου 1,95 ευρώ το λίτρο, με πιθανό εύρος 1,90–2,00 ευρώ, ανάλογα με τις διεθνείς τιμές. Με τη συνδυασμένη παρέμβαση κράτους και διυλιστηρίων, η τιμή μειώνεται κατά 40 λεπτά το λίτρο και η εκτιμώμενη τιμή στην αντλία υποχωρεί στα 1,55 ευρώ το λίτρο (εύρος 1,50–1,60 ευρώ).
Για τα νοικοκυριά που δικαιούνται και το αυξημένο επίδομα θέρμανσης, το πραγματικό κόστος αντιστοιχεί σε περίπου 1,35 ευρώ το λίτρο. Έτσι, για τους δικαιούχους, η συνδυαζόμενη κρατική στήριξη και η έκπτωση των διυλιστηρίων περιορίζουν σημαντικά το πραγματικό κόστος σε σχέση με το 1,75 ευρώ/λίτρο που έκλεισε τον Απρίλιο, καλύπτοντας το μεγαλύτερο μέρος της αύξησης.
4. Έκτακτη αύξηση 30% στο επίδομα θέρμανσης για όλο τον χειμώνα
Πέρα από τη μείωση της τιμής στην αντλία, η κυβέρνηση προχωρά σε οριζόντια αύξηση κατά 30% του επιδόματος θέρμανσης για τη χειμερινή περίοδο 2026–2027. Η αύξηση καλύπτει όλες τις επιδοτούμενες μορφές ενέργειας: πετρέλαιο θέρμανσης, ηλεκτρικό ρεύμα, φυσικό αέριο, καυσόξυλα, πέλετ και τα υπόλοιπα επιλέξιμα καύσιμα.
 
	Το ανώτατο επίδομα αυξάνεται από 1.200 σε 1.560 ευρώ.
	Τα εισοδηματικά και περιουσιακά κριτήρια παραμένουν αμετάβλητα.
	Πέρυσι ενισχύθηκαν 1,17 εκατομμύρια νοικοκυριά για όλες τις μορφές θέρμανσης.
	Περίπου 750.000 νοικοκυριά — σχεδόν το 60% όσων χρησιμοποιούν πετρέλαιο θέρμανσης — εκτιμάται ότι πληρούν τα κριτήρια.

Πρακτικά, ένα νοικοκυριό που θα δικαιούνταν επίδομα 500 ευρώ θα λάβει 650 ευρώ, ενώ ένα νοικοκυριό με πέρυσι 800 ευρώ θα λάβει φέτος 1.040 ευρώ. Η πλατφόρμα αιτήσεων αναμένεται να ανοίξει έως τις 10 Νοεμβρίου, ενώ η προκαταβολή, που επίσης αυξάνεται κατά 30%, προβλέπεται να καταβληθεί έως τις 23 Δεκεμβρίου 2026. Το πρόσθετο δημοσιονομικό κόστος υπολογίζεται σε 52 εκατ. ευρώ, με τον συνολικό προϋπολογισμό του επιδόματος να αυξάνεται από 173 σε 225 εκατ. ευρώ, βάσει των περσινών δεδομένων.
Το νέο πακέτο περιλαμβάνει 46 εκατ. ευρώ για άμεσες επιδοτήσεις στα καύσιμα το δεύτερο δεκαπενθήμερο του Οκτωβρίου και 52 εκατ. ευρώ πρόσθετους πόρους για την αύξηση του επιδόματος θέρμανσης κατά 30% σε ολόκληρη τη χειμερινή περίοδο.
 





Πυρά από την αντιπολίτευση με φόντο την απομάκρυνση Γκίλφοϊλ


Η απομάκρυνση της πρέσβειρας των ΗΠΑ στην Ελλάδα, Κίμπερλι Γκίλφοϊλ, προκάλεσε έντονες αντιδράσεις από τα κόμματα της αντιπολίτευσης στη Βουλή, τα οποία κατηγόρησαν την κυβέρνηση πως είναι εκτεθειμένη καθώς δεν αντέδρασε στις παρεμβάσεις της Κίμπερλι.
Η πρόεδρος της Κοινοβουλευτικής Ομάδας του ΣΥΡΙΖΑ–ΠΣ, Ρένα Δούρου, δήλωσε ότι «η χθεσινή αποπομπή της πρέσβειρας Γκίλφοϊλ από τον Αμερικανό πρόεδρο Τραμπ εκθέτει πολλαπλά την κυβέρνηση της ΝΔ». Η ίδια τόνισε πως η ελληνική κυβέρνηση είναι «βαρύτατα εκτεθειμένη» επειδή η Γκίλφοϊλ αποπέμφθηκε όχι έπειτα από ελληνική διαμαρτυρία για τις απαράδεκτες, αντιδημοκρατικές δηλώσεις της, αλλά επειδή το Στέιτ Ντιπάρτμεντ ενοχλήθηκε από καταγγελίες αμερικανικών ΜΜΕ περί χρηματισμού της.
Η κα. Δούρου πρόσθεσε ότι η κυβέρνηση «δεν αντέδρασε ποτέ» και υπενθύμισε δηλώσεις σύμφωνα με τις οποίες «σκυλιά είναι οι Έλληνες». Σημείωσε ακόμη ότι η κυβέρνηση «εμετρήθη, εζυγίσθη και ευρέθη ελλιπής» στην υποχρέωσή της να υπερασπιστεί την εθνική κυριαρχία, τα κυριαρχικά δικαιώματα και τα συμφέροντα του ελληνικού λαού. Κατηγόρησε επίσης την κυβέρνηση ότι ευθυγραμμίστηκε με τις κινήσεις της πρέσβειρας, προωθώντας αμερικανικές επιλογές και συμφέροντα σε συνεργασία με συγκεκριμένους ελληνικούς επιχειρηματικούς ομίλους, και ότι προχώρησε σε κρίσιμες αποφάσεις χωρίς ενημέρωση της Βουλής και χωρίς εχέγγυα διασφάλισης του δημοσίου συμφέροντος. «Το πρόβλημα δεν είναι ένα πρόσωπο. Είναι δομικό. Αφορά στην άσκηση της εξωτερικής πολιτικής», κατέληξε.
Από την πλευρά της Νέας Δημοκρατίας, ο κοινοβουλευτικός εκπρόσωπος Στράτος Σιμόπουλος υποστήριξε ότι «η πρέσβης δούλεψε για τον Κάθετο Διάδρομο, ο οποίος μαζί με την εξόρυξη υδρογονανθράκων προσφέρει στη χώρα μας». Ανέφερε ότι ο Κάθετος Διάδρομος ενισχύει γεωπολιτικά την Ελλάδα και ότι «οι σχέσεις μας με τις ΗΠΑ δεν εξαρτώνται ούτε από πρέσβεις ούτε από ΥΠΕΞ».
Από το ΠΑΣΟΚ, ο κοινοβουλευτικός εκπρόσωπος Δημήτρης Μάντζος κατηγόρησε τον εκπρόσωπο της ΝΔ ότι «υπερασπίστηκε» τα έργα και τις ημέρες της Γκίλφοϊλ. Τόνισε ότι η αποπομπή της πρέσβειρας των ΗΠΑ δημιουργεί «σοβαρότερα ερωτήματα» που αφορούν και την Ελλάδα. «Τα ζητήματα αφορούν τόσο τον ρόλο της πρεσβείας και τις απειλές παρέμβασης στην εσωτερική ζωή όσο και τη συναλλακτική διπλωματία που ακολουθήθηκε ιδίως στο ενεργειακό πεδίο και η ελληνική κυβέρνηση οφείλει να απαντήσει», είπε. Σημείωσε ακόμη ότι «η χώρα υποβιβάζεται σε θέατρο οικονομικών και επιχειρηματικών συναλλαγών» και ότι δεν περιμένει από τον κοινοβουλευτικό εκπρόσωπο της ΝΔ να υπερασπίζεται «τις μέρες και τα έργα της κυρίας Γκίλφοϊλ».
Ο βουλευτής του ΚΚΕ Γιάννης Δελής τόνισε ότι «η αποπομπή της Αμερικανίδας πρέσβεως στην Ελλάδα Γκίλφοϊλ από την κυβέρνηση Τραμπ, κατά πώς φαίνεται, σχετίζεται με τους εσωτερικούς ανταγωνισμούς της αμερικανικής αστικής τάξης, που φτάνουν και ως εδώ». Ανέφερε ότι οι ανταγωνισμοί αυτοί περιστρέφονται γύρω από τα «παχυλά, παχυλότατα συμβόλαια των ενεργειακών ομίλων» και αντανακλώνται στα δημοσιεύματα ξένων ομίλων ενημέρωσης, απορρίπτοντας την εκδοχή ότι η αποπομπή οφείλεται σε «λόγους αισθητικής της διπλωματίας». Πρόσθεσε ότι η αποπομπή εκθέτει «ανεπανόρθωτα» την κυβέρνηση της ΝΔ, η οποία «άρχισε να της πλέκει το εγκώμιο και πριν καν ακόμη αναλάβει τα καθήκοντά της», αλλά και «όλα τα υπόλοιπα κόμματα του ευρωατλαντικού τόξου», καθώς στελέχη τους έσπευσαν να καταθέσουν τα διαπιστευτήριά τους στη Γκίλφοϊλ. «Όποιος και αν είναι επικεφαλής της αμερικάνικης πρεσβείας, αυτό που ποτέ δεν αλλάζει είναι η αμερικάνικη πολιτική», κατέληξε.
Τέλος, ο κοινοβουλευτικός εκπρόσωπος της Πλεύσης Ελευθερίας, Αλέξανδρος Καζαμίας, κατηγόρησε την κυβέρνηση ότι «προστάτεψε» την κ. Γκίλφοϊλ. «Ο μόνος που δεν κινήθηκε για να φύγει η κυρία Γκίλφοϊλ από την Ελλάδα ήταν η κυβέρνηση της Νέας Δημοκρατίας», είπε, αναφερόμενος σε επίκαιρες ερωτήσεις προς τον υπουργό Ενέργειας κ. Παπασταύρου και σε δηλώσεις του κυβερνητικού εκπροσώπου κ. Μαρινάκη. «Ήταν γνωστό τι έκανε. Ήταν γνωστό ότι εκβίαζε. Τα ρεπορτάζ που βγήκαν τώρα στο φως της δημοσιότητας αναφέρονται σε συναντήσεις τον Ιανουάριο, τον Μάρτιο. Όλα αυτά τα ξέρατε και σιωπούσατε και η κυβέρνηση δεν έκανε τίποτα για να ελέγξει τις δραστηριότητες και τη συμπεριφορά της κυρίας Γκίλφοϊλ», κατέληξε.
 





Ομάδα περίπου 20 ατόμων μαχαίρωσε 18χρονο πρόσφυγα έξω από το σχολείο του στο Μεταξουργείο – «Δεν τους είχα ξαναδεί ποτέ, με έβρισαν και με μαχαίρωσαν», λέει στο TPP


Σε πολύ σοβαρή κατάσταση, έχοντας ήδη υποβληθεί σε ένα χειρουργείο στην περιοχή του θώρακα, νοσηλεύεται στη Μονάδα Αυξημένης Φροντίδας της Θωρακοχειρουργικής Κλινικής του Νοσοκομείου Σωτηρία 18χρονος ασυνόδευτος πρόσφυγας από την Αίγυπτο, ο οποίος δέχτηκε δολοφονική επίθεση το βράδυ της Δευτέρας έξω από το σχολείο του στην περιοχή του Μεταξουργείου, από ομάδα επίσης νεαρών ατόμων. Οι δράστες μαχαίρωσαν τον 18χρονο στην πλάτη με φαλτσέτα και στη συνέχεια τράπηκαν σε φυγή. Το ΤPP επισκέφθηκε το θύμα στο Νοσοκομείο Σωτηρία. «Με μαχαίρωσαν στην πλάτη, ήταν περίπου 20 άτομα, με έβριζαν, δεν τους είχα ξαναδεί ποτέ», ανέφερε. Η ΕΛ.ΑΣ επιβεβαιώνει στο TPP την επίθεση και γνωστοποιεί ότι ο δράστης που μαχαίρωσε τον 18χρονο έχει ταυτοποιηθεί αλλά δεν έχει συλληφθεί, ενώ εξελίσσεται η διαδικασία της ταυτοποίησης και των υπόλοιπων επιτιθέμενων. Πηγές του TPP αναφέρουν ότι υπάρχουν φόβοι για ρατσιστική συντονισμένη επίθεση, ωστόσο η Αστυνομία ανέφερε ότι δεν ερευνά το ρατσιστικό κίνητρο. 
Ρεπορτάζ: Νεκταρία Ψαράκη
Δολοφονική επίθεση σε βάρος 18χρονου μαθητή αιγυπτιακής καταγωγής πραγματοποιήθηκε το βράδυ της Δευτέρας 12/10, περίπου στις 21:00, έξω από το 6ο Εσπερινό Λύκειο Αθηνών στο Μεταξουργείο, όπου και φοιτεί. Ομάδα περίπου 20 ανηλίκων, επιτέθηκε στον 18χρονο πρόσφυγα, μαχαιρώνοντάς τον στην πλάτη με φαλτσέτα, ενώ στη συνέχεια πέταξαν το όπλο του εγκλήματος και τράπηκαν σε φυγή.
Πληροφορίες του TPP αναφέρουν ότι τα άτομα είχαν μπει αρχικά μέσα στο σχολείο από όπου και απομακρύνθηκαν, όντες εξωσχολικοί. Ο 18χρονος Α., περίπου στις 21:00 βγήκε από το σχολείο προκειμένου να αγοράσει ένα νερό από κοντινό κατάστημα, όταν τα περίπου 20 άτομα του επιτέθηκαν άγρια μαχαιρώνοντάς τον στην πλάτη.
Η διεύθυνση του σχολείου κάλεσε την ΕΛ.ΑΣ, η οποία αφού προχώρησε στην παροχή των πρώτων βοηθειών στο μαχαιρωμένο θύμα με χρήση τουρνικέ, συνέλεξε βιντεοληπτικό υλικό από κοντινό κατάστημα στο οποίο καταγράφεται η επίθεση. Ο 18χρονος μεταφέρθηκε εσπευσμένα με ασθενοφόρο του ΕΚΑΒ, αρχικά στο νοσοκομείο Γεννηματάς, καθώς τα τραύματά του ήταν πολύ σοβαρά. Στη συνέχεια ωστόσο διακομίστηκε στο Γενικό Νοσοκομείο Νοσημάτων Θώρακος «Η Σωτηρία», καθώς το μαχαίρωμα ήταν τόσο σφοδρό που από την πλάτη, η φαλτσέτα τραυμάτισε και τον πνεύμονά του, με αποτέλεσμα να χρειαστεί να υποβληθεί σε χειρουργείο. Το TPP βρέθηκε στο Νοσοκομείο Σωτηρία και συνομίλησε με το 18χρονο προσφυγόπουλο το οποίο βρίσκεται σε πολύ σοβαρή κατάσταση στη Μονάδα Αυξημένης Φροντίδας της Θωρακοχειρουργικής Κλινικής.
«Ήταν περίπου 20 άτομα, άρχισαν να με βρίζουν, έβριζαν τον μπαμπά μου, δεν ξέρω γιατί. Πρώτη φορά τους είδα. Ήταν όλοι αγόρια, είχαν μαχαίρια, μιλούσαν ελληνικά και αλβανικά. Είχε πολλά παιδιά γύρω γύρω. Επιτέθηκαν σε εμένα, αλλά τριγύρω ήταν και φίλοι μου», κατάφερε να ψελλίσει. Ακόμη, είπε στο TPP ότι κατάγεται από το Κάιρο της Αιγύπτου, βρίσκεται στην Ελλάδα εδώ και ενάμιση χρόνο, ήρθε ασυνόδευτος από τη θάλασσα, με την οικογένειά του να βρίσκεται πίσω στην Αίγυπτο, και ότι στην Ελλάδα μένει σε δομή ασυνόδευτων ανηλίκων.
Ο 18χρονος δεν βρίσκεται ακόμη εκτός κινδύνου. Προ λίγου, υποβλήθηκε σε αξονική τομογραφία προκειμένου να διαπιστωθεί εάν εντοπίζεται κάποια εσωτερική αιμορραγία.
Η εκπρόσωπος της ΕΛ.ΑΣ, Κωνσταντίνα Δημογλίδου, επιβεβαιώνει στο TPP τα γεγονότα, λέγοντας ότι ο 18χρονος, λίγο μετά το περιστατικό, υπέδειξε στους αστυνομικούς της ομάδας ΔΙ.ΑΣ., οι οποίοι του παρουσίασαν το βιντεοληπτικό υλικό, τον άνθρωπο που τον μαχαίρωσε. «Ο δράστης έχει ταυτοποιηθεί αλλά δεν έχει εντοπιστεί. Ζήτησαν στο θύμα επί τόπου να υποδείξει τον άνθρωπο που τον μαχαίρωσε. Αρχικά ο 18χρονος ανέφερε ότι επιτέθηκαν περίπου 15 άτομα. Ο ίδιος δεν έχει καταφέρει να καταθέσει επίσημα στην αστυνομία λόγω της επιβαρυμένης υγείας του. Η επίθεση ωστόσο ήταν από κοινού και πρέπει να ταυτοποιηθούν και οι υπόλοιποι δράστες», ανέφερε η Κωνσταντίνα Δημογλίδου στο TPP.
Πηγές από το περιβάλλον του 18χρονου αναφέρουν στο TPP ότι υπάρχει πολύ μεγάλη ανησυχία ότι πρόκειται για ρατσιστικό έγκλημα. Το Αντιφασιστικό Δίκτυο Παιδείας, γνωστοποίησε για πρώτη φορά δημόσια το γεγονός μέσω σχετικής ανάρτησης.
Μέλη του Δικτύου σχολιάζουν στο TPP ότι ενώ σε άλλες περιπτώσεις η περίφημη «παραβατικότητα ανηλίκων» γίνεται πρώτη είδηση, για τη συγκεκριμένη περίπτωση επικράτησε άκρα του τάφου σιγή. «Δεν μπορούμε να αγνοούμε ότι υπάρχει έξαρση φασιστικού λόγου και δράσης στα σχολεία. Πρέπει να αποκλειστεί το ενδεχόμενο του ρατσιστικού κινήτρου και υποβάθρου αυτής της δολοφονικής επίσης. Πρέπει να υπάρξει έρευνα και επίσημη θεσμική τοποθέτηση», σχολιάζουν.
Σε σχετική ερώτηση του TPP, η ΕΛ.ΑΣ απάντησε ότι το ρατσιστικό κίνητρο ακόμη δε διερευνάται, διότι δεν προκύπτει λόγω των ελλιπών στοιχείων, ωστόσο η κ. Δημογλίδου αναφέρει ότι «εξετάζεται κόντρα μεταξύ σχολείων». Πηγές από το σχολικό περιβάλλον του 18χρονου αναφέρουν στο TPP ότι κάτι τέτοιο δεν προκύπτει, καθώς πριν τη δολοφονική επίθεση δεν είχε προηγηθεί κάποιο περιστατικό, με το συμβάν να λαμβάνει χώρα σε τυχαίο χρόνο, όταν το παιδί βγήκε απλώς να αγοράσει νερό. Εκφράζουν και την ειλικρινή απορία τους για τη συγκεκριμένη εκδοχή, δεδομένου ότι τα τριγύρω σχολεία είναι πρωινά Γυμνάσια που ουδεμία συναναστροφή ή επαφή δεν έχουν με το εσπερινό. «Το σχολείο είναι εσπερινό, φοιτούν ενήλικες που συνήθως εργάζονται τα πρωινά. Δεν έρχονται σε επαφή με τα παιδιά των κοντινών Γυμνασίων, πολλώ δε μάλλον να αναπτύξουν και “κόντρες”. Δεν ξέρουμε πώς ακριβώς προκύπτει αυτή η εκδοχή», αναφέρουν.

Το ΔΝΤ προειδοποιεί, τα ΜΜΕ χαϊδεύουν τα ακροδεξιά σκουπίδια, ο Τσίπρας παραμονεύει και ο Σαμαράς στο προσκήνιο του πολιτικού διαλόγου. Από πότε είναι αυτή η εκπομπή;
Διαβάστε εδώ ⇛

